Avranches is 'n stad in die Franse département Manche, in die administratiewe gewes Basse-Normandie (Neder-Normandië) met 8 090 inwoners. Avranches lê in die suidelike deel van die skiereiland Cotentin langs die Europese grootpad E401 wat Saint-Lô met Bretagne verbind. Vanuit die stad kan 'n mens die Mont-Saint-Michel sien. Die abdy op hierdie eilandberg is in die 8ste eeu deur St. Aubert, 'n biskop van Avranches, gestig. Die Abrincates, 'n Keltiese stam, het hulle omtrent 900 v.C. in die gebied gevestig. Die nedersetting, wat in die Gallies-Romeinse tydperk aanvanklik as Legedia bekend gestaan het, het sy naam ná die 3de eeu na Avranches verander waarby, net soos in die geval van baie ander Galliese nedersettings, die plaaslike bevolking, vir wie dit as hoofstad gedien het, as naamgewer gedien het. In hierdie tyd het ook die ou Keltiese godsdiens herleef. Skulpture en inskripsies uit die laat-Romeinse periode, wat aan die ou Galliese godhede gewy is, word as verdere bewyse vir die herlewing van die Gallies-Keltiese kultuur beskou.